पाएं अपने शहर की ताज़ा ख़बरें और फ्री ई-पेपरडाउनलोड करें
आरटीपीसीआर जांच के आंकड़ों से गांवों में कोरोना के फैलाव बढ़ने का संकेत तो देते हैं लेकिन असल तस्वीर ज्यादा चिंता पैदा करने वाली है। भास्कर ने 3 तहसीलों के 6-7 गांवों का जायजा लिया ताे पता चला कि हर दूसरे या तीसरे घर में कोरोना से मिलते-जुलते लक्षण वाले मरीज हैं। यानि बड़े पैमाने पर लोगों को बुखार, सर्दी-जुकाम, खांसी की समस्या है।
कई जगहों पर पूरा का पूरा परिवार ही बीमार पड़ा है। जानकारी लेने पर पता चलता है कि वे किसी शादी समारोह में गए थे और उसके बाद से ही बीमार हो गए। टोडरा, वटावदा, सानई, टोडरा, पनवाड़ी हाट जैसे बड़े गांवों में एक जैसे हालात देखने में आ रहे हैं। खास बात यह है कि इन गांवों में सरकारी स्वास्थ्य सेवाओं का नामोनिशान नहीं है। गैर डिग्रीधारी डाक्टरों के भरोसे इलाज चल रहा है।
गांवों में कोरोना को लेकर लोगों की प्रतिक्रिया मिली-जुली है। मसलन टोडरा जैसे गांव में लोग इतने सावधान हैं कि उन्होंने गांव के सभी रास्तों पर नाकाबंदी कर दी है। पनवाड़ी हाट में कर्फ्यूू का पालन हो रहा है लेकिन लोग आइसोलेशन में रहने काे तैयार नहीं है।
एक गांव ऐसा भी... टोडरा के लोगों ने गांव के चारों रास्तों की नाकाबंदी की, पूरे गांव को सैनिटाइज करवाया,नतीजा: अप्रैल में एक भी काेरोना मरीज नहीं मिला
पनवाड़ी हाट : सबसे संक्रमित गांव, लोग दवा की किट के भरोसे
आरोन ब्लॉक के पनवाड़ी हाट को आधिकारिक रूप से जिले का सबसे संक्रमित गांव कहा जा सकता है। यहां एक हफ्ते के दौरान 46 पॉजिटिव केस मिल चुके हैं। करीब-करीब हर दिन की रिपोर्ट में एक या दो केस जुड़ रहे हैं। संक्रमण बढ़ने की एक वजह यह भी है कि यहां कोई आइसोलेट नहीं हो रहा है। न ही कोई गुना आकर अपना इलाज कराने को तैयार है।
छोटे-छाेटे घरों में संक्रमित और स्वस्थ एक साथ रह रहे हैं। नतीजा यह होता है कि धीरे-धीरे अन्य लोग भी चपेट में आ जाते हैं। इस तरह बीमारी फैलती रहती है। शनिवार को मिली आरटीपीसीआर जांच रिपोर्ट में 2 नए संक्रमित मिले। पूरा गांव सील कर दिया गया है और लोग अपने-अपने घरों के भीतर हैं। इलाज के नाम पर यहां दवाओं की वह किट बांटी गई है, जो हर होम आइसोलेट मरीज को दी जाती है। यहां के स्वास्थ्य केंद्र में पदस्थ डॉ. नवीन लकरा खुद ही पॉजिटिव हो गए थे।
वटावदा : दो गैर डिग्रीधारी डाक्टर कर रहे हैं घर-घर इलाज
कुंभराज तहसील के वटावदा गांव में लगभग हर दूसरे या तीसरे घर में कोई न कोई बीमार पड़ा है। सभी को वही लक्षण हैं जो कोरोना में आमतौर पर होते हैं। यानि सर्दी जुकाम, बुखार आदि। इसके बावजूद लोग न तो जांच कराने को तैयार हैं न ही वे किसी सरकारी स्वास्थ्य केंद्र पर जाना चाहते हैं। गांव में दो गैर डिग्रीधारी डाक्टर हैं जो लोगों को घर-घर जाकर दवा देते हैं। उनमें से एक डाॅक्टर ने बताया कि क्लीनिक इसलिए बंद करना पड़ा, क्योंकि वहां भीड़ लग जाती थी।
यह चीज लोगों की नजर में आती है और शिकायत शिकवे होते हैं। इसलिए अब जहां से बुलावा आता है, हम वहां दवा लेकर पहुंच जाते हैं। इलाज के नाम पर एक इंजेक्शन और कुछ रंग बिरंगी गोलियां दी जा रही हैं। कुछ बीमारों से जब पूछा गया कि वे कोरोना की जांच क्याें नहीं करा रहे? तो उनका एक ही जवाब होता है कि अगर कोरोना निकला तो हमें गुना ले जाएंगे।
टोडरा: गांव के चारों रास्तों पर रात 10 बजे तक गांव के लोग खुद करते हैं निगरानी
सरकारी रिकॉर्ड के मुताबिक राघौगढ़ ब्लॉक के टोडरा गांव में अप्रैल माह के दौरान एक भी पॉजिटिव केस नहीं आया, न ही मौत हुईं। इसके बावजूद 3000 हजार की आबादी वाले इस गांव में कम से कम 20 से 25 फीसदी लोगों को सर्दी, जुकाम और बुखार की परेशानी है। इस हफ्ते 6 मौत हुई हैं, जिनमें से 2 का अंतिम संस्कार कोविड प्रोटोकॉल से हुआ।
इन हालातों ने लोगों को यह सिखा दिया है कि अपनी सुरक्षा खुद ही करो। गांव में आने-जाने के 4 रास्तों पर कटीली झाड़ियां डाल दी गई हैं। बाहर से किसी को आने नहीं दिया जा रहा है और अंदर से जाने वालों से पूरी पूछताछ होती है। रविवार को लोगों ने पंचायत के अमले पर दबाव डालकर पूरे गांव को सैनिटाइज भी करवाया। यहां का सरकारी स्वास्थ्य केंद्र बंद पड़ा है। यहां कम्युनिटी हेल्थ ऑफिसर की पदस्थापना है लेकिन वे भी नहीं आ रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn